  Туспуктэм: Татьяна Пунгина Майя Бывальцева Удмуртиын санавиаци ужаны кутскем дырысен вертолёт 600 пол омыре ӝутскылӥз ни, нош 2022-тӥ арын кутсконысен – 132 пол. Со сярысь элькунысь тазалыкез утёнъя министерстволэн пресс-службаез ивортӥз. « Санавиацилэн юрттэтэз ӵемгес кулэ луэ инфаркт, инсульт шуккем муртъёслы, секытэн нылкышноослы, зол сутскем яке кынмам адямиослы, сюрес вылын шуккиськемъёслы – отын, кытын котькуд минут дуно. Валтӥсь ужпум – нимысьтыз юрттэт сётон понна пациентэз ӝоггес вуттон » Андрей Багаутдинов, 1 номеро элькун эмъюртысь Сэрыт эмъюрттэт сётонъя элькун центрлэн кивалтӥсез 12-тӥ гудырикошконэ Ижкаре, паласькись висёнъёсъя элькун эмъюртэ, Сьӧлта ёросысь 63 аресъем воргоронэз вайизы. Со лемтэй энцефалитэн черламын шуыса малпан вал, секыт тазалыкен пиосмуртлы нимысьтыз юрттэт кулэ луиз. Машинаен вайыны 2 час бырысал, нош вертолэётэн 30 минут ӵоже вуттӥзы. Туэ толшорысен гудырикошконозь Удмуртиысь санавиацилэн вертолётэз 119 адямиез эмъяськонниосы вайиз, 13 учырын эмчиос интыын визь-кенеш сётыны яке операци лэсьтыны ветлӥзы. 23 пол пиналъёс доры потазы, со пӧлысь витезлы одӥг арес тырмымтэ на вал. Куинь пол вертолёт элькунлэн палэназ лобаз – Перме, Нижний Новгородэ, Екатеринбуре. Удмуртиын санавиаци 2019-тӥ арын «Здравоохранение» йӧскалык ӵектослы луыса ужаны кутскиз. Тодэ вайытом, Пыктос висёнъёсъя элькун эмъюртысь анестезиологияя но реанимацияя ёзэтэ туала реанимаци койкаос басьтӥзы.  Тегъёс: тазалыкезутён эмчиос юрттэт Удмуртия  